ליידי בירד

**ליידי בירד** (באנגלית: **Lady Bird**) הוא סרט קולנוע אמריקאי משנת 2017 שכתבה וביימה גרטה גרוויג. בסרט מככבת בתפקיד הראשי סירשה רונן.

## עלילה
כריסטין מקפירסון היא נערה בת 17 מ"הצד הלא הנכון של המסילה" בסקרמנטו של שנת 2002. היא מכנה עצמה "ליידי בירד" ולומדת בבית ספר תיכון קתולי. ליידי בירד חולמת ללמוד בקולג' בחוף המזרחי, אך אמה, אחות שעובדת בשתי משמרות, מתנגדת לכך, בשל מצבה הכלכלי הדחוק של המשפחה. במהלך ויכוח בעת נסיעה, ליידי בירד משליכה עצמה מהמכונית ושוברת את אמת היד.

ליידי בירד וחברתה הטובה ג'ולי מתקבלות לקבוצת התיאטרון של בית הספר, שם היא מתאהבת בדני שהופך לבן זוגה. לאחר הצגת הבכורה של המחזמר שהעלו, מגלה ליידי בירד את דני מתנשק עם נער אחר והיא נותרת שבורת לב. היא מתאהבת שוב, הפעם בקייל, נער עשיר החבר בלהקה. במקביל היא עוזבת את קבוצת התיאטרון, מתרחקת מג'ולי ומתקרבת לג'נה, נערה עשירה ומקובלת, כשהיא מתחזה לבת עשירים כמוה. ליידי בירד מאבדת את בתוליה לקייל, ומתאכזבת לגלות ששיקר לה והוא לא היה בתול כמוה. קייל אוסף את ליידי בירד יחד עם ג'נה ובן זוגה לנשף סיום בית הספר אליו התכוננה רבות. בדרך לנשף, קייל מציע לנסוע למקום אחר, ליידי בירד מחליטה לעזוב את החבורה והולכת לג'ולי, השתיים משלימות וחוגגות יחד בנשף.

ליידי בירד מתקבלת לאוניברסיטת קליפורניה בדייוויס, אך במקביל, גם לקולג' בניו יורק. היא מחליטה לבחור בניו יורק למורת רוחה של אמה, אשר מפסיקה לדבר איתה. האם מסיעה את ליידי בירד לשדה התעופה ונוסעת משם בלי להיפרד ממנה. מיד לאחר מכן היא מתחרטת, ונוסעת בחזרה לטרמינל, אך בתה כבר לא שם. אביה של ליידי בירד מגניב למזוודתה טיוטות של מכתבי פיוס שכתבה אמה, אותן היא מגלה בהגיעה לניו יורק. שם ליידי בירד חוזרת להזדהות בשם כריסטין. היא משתכרת במסיבה ומאושפזת בבית חולים. לאחר שהיא משתחררת היא הולכת לכנסייה ומתרגשת משירת המקהלה. בצאתה משם היא מטלפנת למשפחתה ומשאירה הודעת תודה לאמה על כל מה שעשתה עבורה.

## שחקנים ודמויות
*סירשה רונן - כריסטין מקפירסון, "ליידי בירד"
*לורי מטקאלף - מריון מקפירסון, אמה של ליידי בירד
*טרייסי לטס - לארי מקפירסון, אביה של ליידי בירד
*לוקאס הדג'ס - דני אוניל
*טימותי שאלאמה - קייל
*ביני פלדשטיין - ג'ולי, חברתה הטובה ביותר של ליידי בירד
*ג'ורדן רודריגז - מיגל מקפירסון, אחיה המאומץ של ליידי בירד
*מריאל סקוט - שלי, חברתו של מיגל
*אודיה רש - ג'נה, נערה עשירה ופופולרית בבית הספר
*סטיבן הנדרסון - כומר ובמאי המחזמר
*קתרין ניוטון - דרלין, תלמידה צייתנית בבית הספר
*דניאל מקדונלד - אוליביה

## הפקה
את התסריט לסרט כתבה גרטה גרוויג במהלך 2013 ו-2014 והוא מכיל קווי דמיון מהביוגרפיה האישית שלה: נעוריה בסקרמנטו, לימודים בתיכון קתולי לבנות, אם העובדת כאחות ואב שעוסק במחשבים, ולימודים בקולג' בניו יורק.

צילומי הסרט התבצעו במהלך אוגוסט וספטמבר 2016 בסקרמנטו וכן באתרים בלוס אנג'לס ובניו יורק. הסצנה הראשונה בסרט, הוויכוח במכונית בין ליידי בירד ואמה אותו היא קוטעת ביציאה מהמכונית הנוסעת, צולמה לאחר השלמת שאר צילומי הסרט. את הפסקול לסרט הלחין ג'ון בריאון, הוא בחר להימנע משימוש במוזיקת פופ ברוח התקופה אלא לעשות שימוש בכלי קצב וכלי נשיפה מעץ, בעיקר חלילים במטרה ליצור אווירה אינטימית. על רוב הכלים ניגן בריאון בעצמו.

הקרנת הבכורה של הסרט התקיימה ב-1 בספטמבר 2017 בפסטיבל הסרטים של טליורייד. הפצה מסחרית מוגבלת בארצות הברית החלה ב-3 בנובמבר 2017.

## ביקורת ופרסים
הסרט זכה לביקורות משבחות, לדירוג 8.8 ו-100% ביקורות חיוביות מקרב מבקרי הקולנוע הבכירים על פי אתר Rotten Tomatoes.
*פרסי האוסקר - הסרט היה מועמד לחמישה פרסים: הסרט הטוב ביותר, הבמאית, התסריט המקורי, השחקנית הראשית ושחקנית המשנה.
* פרסי גלובוס הזהב - זכה בפרס הסרט הטוב ביותר ובפרס השחקנית הטוב ביותר (סירשה רונן) והיה מועמד לעוד שני פרסים.
*פרסי באפט"א לקולנוע - מועמד לשלושה פרסים: תסריט מקורי, שחקנית ראשית ושחקנית משנה.
* פרסי איגוד המבקרים האמריקני - חמישה פרסים כולל הסרט, הבמאית והתסריט הטובים ביותר
* מכון הסרטים האמריקאי - אחד מסרטי השנה
*פרסי אינדפנדנט ספיריט - הסרט היה מועמד לארבעה פרסים וזכה בפרס לתסריט הטוב ביותר
*פרסי איגוד מבקרי הקולנוע האמריקאי - שמונה מועמדויות ללא זכייה
*פרס סטלייט - שש מועמדויות ופרס האוטר (Auteur) לגרטה גרוויג
*פרס גילדת הכותבים של אמריקה - מועמד לפרס התסריט המקורי הטוב ביותר

## קישורים חיצוניים

* 

**ביקורות**
* 
* 
* 
* יאיר רוה, "ליידי בירד", ביקורת, בבלוג הקולנוע סינמסקופ, 9 במרץ 2018
* 

## הערות שוליים

קטגוריה:סרטי 2017
קטגוריה:סרטי דרמה אמריקאיים
קטגוריה:סרטי התבגרות
קטגוריה:זוכי פרס גלובוס הזהב לסרט קומדיה או מוזיקלי הטוב ביותר
קטגוריה:סרטי דרמה קומית
קטגוריה:סרטים על הורות